

H O T Ă R Â R E

privind aprobarea Planului de acțiune în domeniul drogurilor la nivelul Județului Cluj pentru perioada 2022-2026, în scopul implementării Strategiei Naționale în Domeniul Drogurilor 2022-2026

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 212 din 19.10.2022 privind aprobarea Planului de acțiune în domeniul drogurilor la nivelul Județului Cluj pentru perioada 2022-2026, în scopul implementării Strategiei Naționale în Domeniul Drogurilor 2022-2026, propus de Președintele Consiliului Județean Cluj, domnul Alin Tișe, care este însoțit de Referatul de aprobare nr. 41331/12.10.2022; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 41333/12.10.2022 şi de Avizul cu nr. 41331 24.10.2022 adoptat de Comisia de specialitate nr. 1, în conformitate cu art. 182 alin. (4) coroborat cu art. 136 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Ținând cont de adresa Agenției Naționale Antidrog – CRPECA Cluj-Napoca nr. 4219272/ 12.08.2022, înregistrată la Consiliul Județean Cluj sub nr. 32903/ 12.08.2022;

Luând în considerare prevederile art. 123 – 140 și ale art. 142 - 156 din Regulamentul de organizare și funcționare a Consiliului Județean Cluj, aprobat prin Hotărârea Consiliului Județean Cluj nr. 170/2020, republicată;

În conformitate cu prevederile:

* art. 173 alin. (1) lit. e) și alin. (7) lit. a) din Ordonanța de urgență a Guvernului nr. 57/2019 privind Codul administrativ,cu modificările și completările ulterioare;
* Legii privind prevenirea și combaterea traficului și consumului ilicit de droguri nr. 143/2000, republicată;
* Hotărârii Guvernului nr. 461/2011 privind organizarea și funcționarea Agenției Naționale Antidrog;
* art. 2 din Hotărârea Guvernului nr. 344/ 2022 privind aprobarea Strategiei naționale în domeniul drogurilor 2022-2026 și a Planului de acțiune pentru implementarea Strategiei naționale în domeniul drogurilor 2022-2026;
* art. 6 din Hotărârea Guvernului nr. 860/2005 pentru aprobarea Regulamentului de aplicare a dispozițiilor Legii nr. 143/2000 privind prevenirea și combaterea traficului și consumului ilicit de droguri, cu modificările și completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se aprobă Planul de acțiune în domeniul drogurilor la nivelul Județului Cluj pentru perioada 2022-2026, în scopul implementării Strategiei Naționale în Domeniul Drogurilor 2022-2026, cuprins în **anexa** care face parte integrantă din prezenta hotărâre.

**Art. 2.** Implementarea Planului de acțiune menționat la art. 1 se va asigura de către autoritățile administrației publice locale, instituțiile cu competențe în domeniu și ONG-uri, sub coordonarea Centrului Regional de Prevenire, Evaluare și Consiliere Antidrog Cluj-Napoca.

**Art. 3.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia Juridică, în colaborare cu Agenția Națională Antidrog, prin Centrul Regional de Prevenire Evaluare și Consiliere Antidrog Cluj-Napoca.

**Art. 4.** Prezenta hotărâre se comunică Direcţiei Juridice; Centrului Regional de Prevenire, Evaluare și Consiliere Antidrog Cluj-Napoca; responsabililor enumerați în anexa la prezenta hotărâre, precum şi Prefectului Judeţului Cluj şi se aduce la cunoştinţă publică prin afişare la sediul Consiliului Judeţean Cluj şi pe pagina de internet „www.cjcluj.ro".

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 203 din 31 octombrie 2022**

*Prezenta hotărâre a fost adoptată cu 35 voturi “pentru”, iar 2 membrii ai Consiliului județean nu au votat, fiind astfel respectate prevederile legale privind majoritatea de voturi necesară.*